CELEX: E2022P0001
Language: el
Date: 2022-01-10 00:00:00
Title: Προσφυγή της 10ης Ιανουαρίου 2022 από τις G. Modiano Limited και Standard Wool (UK) Limited κατά της Εποπτεύουσας Αρχής της ΕΖΕΣ (Υπόθεση E-1/22) 2022/C 103/11

3.3.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 103/14
            
         
      Προσφυγή της 10ης Ιανουαρίου 2022 από τις G. Modiano Limited και Standard Wool (UK) Limited κατά της Εποπτεύουσας Αρχής της ΕΖΕΣ
      (Υπόθεση E-1/22)
      (2022/C 103/11)
      Στις 10 Ιανουαρίου 2022 ασκήθηκε προσφυγή κατά της Εποπτεύουσας Αρχής της ΕΖΕΣ ενώπιον του Δικαστηρίου της ΕΖΕΣ από τις G. Modiano Limited και Standard Wool (UK) Limited, εκπροσωπούμενες από τους Karl O. Wallevik, δικηγόρο, Advokatfirmaet Wallevik, Klostergaten 36, 5005 Bergen, Νορβηγία, και Charles Whiddington και Zanda Romata, νομικούς σύμβουλους, Steptoe & Johnson L.L.P., 489 Avenue Louise, 1050 Βρυξέλλες, Βέλγιο.
      Η G. Modiano Limited και η Standard Wool (UK) Limited ζητούν από το Δικαστήριο ΕΖΕΣ:
      
                  1.
               
               
                  Να κρίνει την αίτηση αναιρέσεως παραδεκτή και βάσιμη.
               
            
                  2.
               
               
                  Να κηρύξει άκυρη την απόφαση της ΕΑΕ της 9ης Νοεμβρίου 2021 στην υπόθεση υπ’ αριθ. 84045.
               
            
                  3.
               
               
                  Να αναγνωρίσει ότι το καθεστώς επιδοτήσεων συνιστά νέα ενίσχυση και ότι οι σταθμοί συλλογής λαμβάνουν παράνομες ενισχύσεις τουλάχιστον από το 2002, καθώς και να ζητήσει από την ΕΑΕ να προσδιορίσει ποσοτικά το ποσό της παράνομης ενίσχυσης.
               
            
                  4.
               
               
                  Να διατάξει την EΑΕ να καλύψει τα δικαστικά έξοδα της G. Modiano Limited και της Standard Wool (UK) Limited.
               
            
                  5.
               
               
                  Να λάβει οποιοδήποτε άλλο μέτρο απαιτείται για την ορθή απονομή της δικαιοσύνης.
               
            Νομικά και πραγματικά περιστατικά και νομική θεμελίωση:
      
                  —
               
               
                  Η G. Modiano Limited είναι εταιρία περιορισμένης ευθύνης με έδρα την Αγγλία και την Ουαλία. Η κύρια δραστηριότητά της συνίσταται στην εισαγωγή, εξαγωγή, μεταποίηση και εμπορία μαλλιού προβάτων.
               
            
                  —
               
               
                  Η Standard Wool (UK) Limited είναι εταιρία περιορισμένης ευθύνης με έδρα την Αγγλία και την Ουαλία. Είναι διεθνής μεταποιητής και έμπορος μαλλιού, με ιδιαίτερη έμφαση στην επεξεργασία και εμπορία μαλλιού σε πρώιμο στάδιο.
               
            
                  —
               
               
                  Στις 6 Σεπτεμβρίου 2019 οι G. Modiano Limited και Standard Wool (UK) Limited (στο εξής: προσφεύγουσες) υπέβαλαν καταγγελία στην Εποπτεύουσα Αρχή της ΕΖΕΣ σχετικά με το νορβηγικό καθεστώς επιδοτήσεων για το μαλλί (στο εξής: το καθεστώς επιδοτήσεων).
               
            
                  —
               
               
                  Η παρούσα αίτηση αποτελεί προσφυγή για την ακύρωση της απόφασης της Εποπτεύουσας Αρχής της ΕΖΕΣ, η οποία εκδόθηκε στις 9 Νοεμβρίου 2021, με την οποία περατώνεται η καταγγελία (στο εξής: προσβαλλόμενη απόφαση).
               
            
                  —
               
               
                  Οι προσφεύγουσες ζητούν την ακύρωση της προσβαλλομένης απόφασης για τους λόγους ότι η Εποπτεύουσα Αρχή της ΕΖΕΣ:
                  
                              —
                           
                           
                              Υπέπεσε σε πλάνη περί το δίκαιο κατά την εκτίμησή της καταλήγοντας στο συμπέρασμα ότι το καθεστώς επιδοτήσεων συνιστά υφιστάμενη και όχι νέα ενίσχυση
                           
                        
                              —
                           
                           
                              Δεν έλαβε υπόψη όλες τις σχετικές πληροφορίες που υπέβαλαν οι προσφεύγουσες στην αλληλογραφία τους προς την Αρχή και παρέβη την υποχρέωση αιτιολόγησης που υπέχει δυνάμει του άρθρου 16 της συμφωνίας μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου·
                           
                        
                              —
                           
                           
                              Παρέλειψε να ερευνήσει και να εκτιμήσει σε ποιο βαθμό οι σταθμοί συλλογής έλαβαν παράνομες ενισχύσεις·
                           
                        
                              —
                           
                           
                              Δεν διερεύνησε ούτε αξιολόγησε τις δυσμενείς για τον ανταγωνισμό επιπτώσεις του καθεστώτος επιδοτήσεων.